FI Euroopan unionin virallinen lehti C 86/40

Kanne 17.2.2006 — Irlanti v. komissio

(Asia T-50/06)

(2006/C 86/79)

Oikeudenkäyntikieli: englanti

Asianosaiset

Kantaja: Irlanti (asiamiehet: D. O'Hagan, barrister P. McGarry)

Vastaaja: Euroopan yhteisöjen komissio

Vaatimukset

— komission 7.12.2005 tekemä päätös C[2005] 4436 lopullinen on kumottava perustamissopimuksen 230 artiklan nojalla kokonaan tai osittain siltä osin kuin se koskee Irlannin soveltamaa Shannonin alueen alumiinioksidituotannossa polttoaineena käytettyjen kivennäisöljyjen valmisteveroja koskevaa vapautusta;

— komissio on velvoitettava korvaamaan oikeudenkäyntikulut tästä oikeudenkäynnistä.

Oikeudelliset perusteet ja pääasialliset perustelut

Vuonna 1970 Aughinishin aloitteentekijöille annettiin sitoumus alumiinioksidin tuotannossa polttoaineena käytettävän öljyn tullivapaudesta silloin Shannoniin, Irlantiin suunnitteilla olleen tehtaan osalta. Vuonna 1983 Aughinishissa sijaitseva tehdas otettiin käyttöön ja Irlannin viranomaiset ilmoittivat komissiolle, että se aikoi panna täytäntöön valmisteveroja koskevaa vapautusta koskevan sitoumuksen. Kantaja toteaa, että lisäksi vapautukselle annettiin lupa sittemmin tehdyillä neuvoston päätöksillä (1). Vuonna 2000 komissio otti esiin valtiontukea koskevan asian, mikä johti muodollisen tutkimuksen aloittamiseen ja lopulta riidanalaisen päätöksen tekemiseen.

Kanteensa tueksi kantaja esittää, että komissio on tehnyt oikeudellisen virheen, kun se on katsonut, että kyseessä oleva tuki on uusi tuki eikä voimassa oleva tuki.

Kantajan mukaan vaikka tuki olisi uusi tuki ja siitä olisi pitänyt ilmoittaa täytäntöönpanon yhteydessä vuonna 1983, komissio myöntää, että tuki ilmoitettiin ajoissa. Se, että komissio ei tehnyt mitään päätöstä itse määräämiensä ajanjaksojen kuluessa, teki kyseessä olevasta tuesta voimassa olevan tuen. Toissijaisesti komissio piti tukea olemassa olevana tukena kaikkina merkityksellisinä aikoina, ja sen vuonna 1992 antama varaukseton lausunto vahvistaa, että asia on näin.

Lisäksi asetuksen N:o 659/1999 (2) 15 artiklan, luettuna yhdessä 1 artiklan b alakohdan iv alakohdan kanssa, nojalla tuki on voimassa oleva tuki ja komission käyttöön ottamat tukien valvontaan liittyvät menettelyt ovat virheellisiä, koska tuki on ollut voimassa yli kymmenen vuoden ajan ja mainitussa artiklassa säädetty vanhentumisaika on päättynyt.

Ensimmäiseen perusteeseen liittyen kantaja väittää myös, että tuki oli sellaisten oikeudellisesti sitovien sitoumusten kohteena, joita Irlannin viranomaiset olivat tehneet ennen Irlannin liittymistä yhteisöön vuonna 1973. Kantajan mukaan tuki olisi pitänyt katsoa voimassa olevaksi tueksi jo pelkästään tästä syystä.

Kantaja esittää lisäperusteena, että päätöksellä loukataan oikeusvarmuuden periaatetta tilanteessa, jossa se on ristiriidassa komission ehdotuksen perusteella tehdyn yksimielisen neuvoston päätöksen kanssa. Päätös on myös välittömästi ristiriidassa kivennäisöljyjen valmisteverojen määrien lähentämistä koskevan direktiivin 92/81/ETY (3) 8 artiklan 5 kohdan kanssa, jossa edellytetään, että komissio tekee epärehellisen kilpailun tai sisämarkkinoiden toiminnan vääristymisen vuoksi ehdotukset, jotka neuvosto hyväksyy yksimielisesti.

Lisäksi komissio on väitetysti loukannut luottamuksensuojan periaatetta ainakin kyseessä olevan valtiontuen saajan osalta, koska komissio on nimenomaisesti antanut luvan poikkeukselle 31.12.2006 saakka.

Lopuksi väitetään, että komissio on loukannut oikeusvaltion perusperiaatetta ja käyttänyt väärin toimivaltaansa menettelyllään, mukaan lukien sillä, että riidanalaisen päätöksen tekeminen on viivästynyt, kun otetaan huomioon erityisesti se, että kyseinen tuki ilmoitettiin sille ensin vuonna 1983. Lisäksi komissio on rikkonut direktiivissä 92/81/ETY olevia menettelyjä ja antanut julkisia lausuntoja kyseessä olevasta tukijärjestelmästä. Näin ollen menettelynsä vuoksi komissio ei missään tapauksessa voi määrätä tukea takaisin perittäväksi.

(1) Luvan antamisesta jäsenvaltioille direktiivin 92/81/ETY 8 artiklan 4 kohdassa säädetyn menettelyn mukaisesti jatkaa erityistarkoituksiin käytettävien kivennäisöljyjen valmisteveroja koskevien voimassa olevien alennusten tai vapautusten soveltamista 19 päivänä lokakuuta 1992 tehty neuvoston päätös 92/510/ETY (EYVL L 316, s. 16) ja muut sittemmin tehdyt päätökset.

(2) Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annettu neuvoston asetus (EY) N:o 659/1999 (EYVL L 83, s. 1).

(3) Kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annettu neuvoston direktiivi 92/81/ETY (EYVL L 316, s. 12).